La Protectora d’Animals torna a buscar la solidaritat ciutadana amb un nou esdeveniment en la Plaça de l’Ajuntament
2025-07-24

Els voluntaris i voluntàries de la Societat Protectora d’Animals de Burjassot (SPAB) tornaran a eixir al carrer, concretament a la Plaça de l’Ajuntament, per a buscar la solidaritat entre la ciutadania de Burjassot. Serà en un nou esdeveniment solidari per al foment de l’adopció que tindrà lloc diumenge que ve 26 de setembre, entre les 10h i les 20h. Per a la celebració de l’esdeveniment, la SPAB ha anunciat que es mantindran les mesures sanitàries obligatòries com són l’ús de la mascareta en totes les parades que es munten. Per als visitants, hi haurà gel hidroalcohòlic a la seua disposició i, a més, s’haurà de guardar la distància mínima interpersonal de 1,5 metres.

Al llarg de la jornada, els visitants trobaran, en diverses parades, tot tipus d’articles i productes, com ara samarretes, tasses, bosses “tote bag”, llibres o joguets per a comprar i destinar tots els beneficis que la SPAB obtinga a cura dels animals en estat d’abandó. A més, els voluntaris i voluntàries de la SPAB estaran molt agraïts de poder recollir tots els articles i productes per a l’alimentació, la higiene i la neteja dels animals amb els quals la ciutadania vulga contribuir.

D’altra banda, la SPAB oferirà als visitants tot tipus d’informació sobre adopcions, cases d’acolliment o què fer per a convertir-se en soci o sòcia de la SPAB. Finalment, cal dir que també estarà ja a la venda la loteria de Nadal de la SPAB i que hi haurà oberta una recollida de firmes perquè s’apliquen les esmenes a la futura Llei de Benestar Animal i Tinença d’Animals.

La SPAB té un telèfon de contacte que és el 655685859, així com una adreça de correu electrònic: protectoraburjassot@gmail.com.